Jorģa Zemitāna tilts

Jorģa Zemitāna tilts (sarunvalodā bieži saukts vienkārši par Zemitāna vai Zemitānu tiltu) ir satiksmes pārvads Rīgā pār dzelzceļa līnijām Zemitāni—Skulte un Rīga—Lugaži, kas savieno Rīgas centru (Aleksandra Čaka iela) ar Purvciemu (Ieriķu iela). Pār Zemitāna tiltu darbojas autobusu un trolejbusu satiksme. Braucamā daļa klāta ar asfaltu. Tiltam pāri izbūvētas arī tramvaja sliedes, kuras gan nav nekad tikušas izmantotas; tās bija paredzētas ieplānotajai tramvaja līnijai Pļavnieku virzienā. Vēsture Zemitāna tilts atklāts 1985. gadā. Tilts nosaukts latviešu pulkveža Jorģa Zemitāna vārdā pēc līdzās esošās Zemitānu dzelzceļa stacijas (no 1985. līdz aptuveni 1991. gadam neoficiāli to dēvēja tobrīdējā stacijas nosaukuma vārdā par Oškalna tiltu). Oficiāli nosaukums piešķirts 2014. gadā. 2024. gada novembrī tika sākta sliktā stāvoklī esošā tilta pārbūve. Tās laikā tika demontētas nekad neizmantotās tramvaja sliedes. Bija paredzēts, ka darbi tiks pabeigti 2026. gadā. Atsauces Ārējās saites Vikikrātuvē par šo tēmu ir pieejami multivides faili. Skatīt: Jorģa Zemitāna tilts.